M S Dhoni
ధోనీ ఖాతాలో మరో ప్రపంచ రికార్డు
కొలంబో: శ్రీలంకతో ముగిసిన సిరీస్‌లో టీమిండియా మాజీ కెప్టెన్‌ మహేంద్ర సింగ్‌ ధోని పలు రికార్డుల్ని తన ఖాతాలో వేసుక్ను సంగతి తెలసిందే. ఈసిరీస్‌లో తన కెరీర్‌లో 300వన్డేల మైలురాయిని దాటడంతో పాటు, 100 స్టంపింగ్‌లు చేసిన రికార్డుతో పాటు, అత్యధిక సార్లు నాటౌట్‌గా నిలిచిన రికార్డుని ధోని సాధించిన సంగతి తెలిసిందే. తాజాగా బుధవారం శ్రీలంకతో జరిగిన ఏకైక టీ20లో ధోని మరో ప్రపంచ రికార్డుని నెలకొల్పాడు. విదేశాల్లో అత్యధిక అవుట్లు చేసిన వికెట్‌ కీపర్‌గా ధోని సరికొత్త రికార్డు సృష్టించాడు. శ్రీలంక ఆటగాడు ఏంజెలో మాథ్యూస్‌ను స్టంపౌట్‌ చేయడం ద్వారా ధోని ఈ ఘనత సాధించాడు.ఇన్నింగ్స్‌ 6.3వ ఓవర్‌ వేసిన చాహల్‌ బౌలింగ్‌లో మాథ్యూస్‌(7) హిట్టింగ్‌కి వచ్చి షాట్‌ కోసం మాథ్యూస్‌ ప్రయత్నించాడు. అయితే…బంతి అనూహ్యంగా టర్న్‌ తీసుకుని ధోనీ చేతుల్లోకి వెళ్లింది. వెంటనే అతను వికెట్లు గిరాటేయడంతో మాథ్యూస్‌ నిరాశగా వెనుదిరిగాడు. టివి అంపైర్‌ తన నిర్ణయం ప్రకటించేందుకు కనీసం రెండు నిమిషాలు తీసకున్నాడు. రిప్లేలో మాథ్యూస్‌ క్రీజులోకి వచ్చినట్లు కనిపించినా…బెయిల్స్‌ని పడగొట్టిన సమయంలో అతని షూ గాల్లోనే ఉండటంతో థర్డ్‌ అంపైర్‌ అవుట్‌గా ప్రకటించాడు. దీంతో విదేశాల్లో 476 అవుట్లను ధోని సాధించాడు. తద్వారా దక్షిణాఫ్రియా మాజీ వికెట్‌ కీపర్‌ మార్క్‌ బౌచర్‌ (475) పేరిట ఉన్న రికార్డును ధోని బద్దలు కొట్టాడు. ఈ జాబితాలో ఆసీస్‌ మాజీ వికెట్‌ కీపర్‌ ఆడమ్‌ గిల్‌క్రిస్ట్‌ (460)మూడో స్థానంలో కొనసాగుతున్నాడు